ลิเธียมไอออน แบตเตอรี่เปลี่ยนโลก
เรากำลังเข้าสู่ยุคใหม่ ยุคที่ใช้แบตเตอรี่เพื่อเก็บพลังงานไฟฟ้า ถ้าถามว่าใครจะมาทำลายธุรกิจน้ำมัน หลายคนคงตอบว่า โซล่าร์ เซลล์ แต่ผู้อยู่เบื้องหลังในการทำลายที่แท้จริง คือ ลิเธียม ไอออน
9 ต.ค. 2560

ลิเธียมไอออน แบตเตอรี่เปลี่ยนโลก / โดย เพจลงทุนแมน
เรากำลังเข้าสู่ยุคใหม่
ยุคที่ใช้แบตเตอรี่เพื่อเก็บพลังงานไฟฟ้า
ถ้าถามว่าใครจะมาทำลายธุรกิจน้ำมัน
หลายคนคงตอบว่า โซล่าร์ เซลล์
แต่ผู้อยู่เบื้องหลังในการทำลายที่แท้จริง คือ ลิเธียม ไอออน
ตอนนี้เราใช้ ไอโฟน ได้นานหลายชั่วโมง เพราะ แบตเตอรี่ ลิเธียม ไอออน 3.6 โวลท์ในหนึ่งเซลล์ ซึ่งมีคุณสมบัติ การเก็บไฟไฟ้าได้นาน มีการชาร์จเพิ่มประจุได้ มีความคงทน และมีน้ำหนักเบา
แล้วเราเริ่มรู้จักแบตเตอรี่ กันมานานยัง?
ตั้งแต่ ปี 1780 นักวิทยาศาสตร์ Galvani และ Volta สงสัยเรื่องกระแสไฟในขากบ ว่าทำไมขาถึงกระตุกได้ ทำให้มีการค้นพบว่า การออกซิเดชั่นของโลหะ จะทำให้มีการส่ง อิเลคตรอน ระหว่างโลหะต่างกัน 2 ชนิด ซึ่งสมัยนั้นคือ สังกะสี และ ทองแดง และเป็นจุดกำเนิดแบตเตอรี่
มีการพัฒนาแบตเตอรี่มาตลอดระยะเวลาหลายปี โดยเราคุ้นเคยกับแบตเตอรี่ขนาด AA ขนาด AAA แบบอัลคาไลน์ ที่ใช้กันมานาน
จนในปี 1980 John B Goodenough นักฟิสิกส์ ได้คิดค้น Lithium-cobolt-oxide สำหรับแบตเตอรี่แบบพกพาที่สามรถชาร์จประจุได้ แทนที่จะใช้เป็นโลหะลิเธียม ซึ่งชาร์จไม่ได้ และในปี 1981 Sony Walkman เป็นผลิตภัณฑ์แรกที่ใช้แบตเตอรี่ ลิเธียมไอออน
แบตเตอรี่ ลิเธียมไอออน Li-ion ถือเป็นแบตเตอรี่ ที่ใช้กันมากที่สุด และเหมาะสมที่สุดในขณะนี้
และคนที่เป็นผู้นำตลาดโลกตอนนี้ก็คงหนีไม่พ้นบริษัท Tesla ของ Elon Musk
ปี 2016 บริษัท Tesla อเมริกา และ Panasonic ได้เปิดโรงงาน GigaFactory1 ในเนวาดา ซึ่งมีกำลังการผลิตมากที่สุดในโลก โดยผลิตเซลล์แบตเตอรี่สำหรับ รถที่ใช้ไฟฟ้า (EV) ของเทสล่า
18650, 21700 คือ ชื่อของรุ่นแบตเตอรี่ หน้าตาเหมือน แบตเตอรี่แบบ AA เพียงแต่มีขนาดใหญ่กว่า
รู้หรือไม่ว่าการตั้งชื่อรุ่น จะตั้งตามเส้นผ่าศูนย์กลาง และ ความสูง เช่น รุ่น 18650 จะมีเส้นผ่าศูนย์กลาง 18 มิลลิเมตร และ ความสูง 65 มิลลิเมตร
ในรถ Tesla รุ่น S ใช้แบตเตอรี่รุ่น 18650 แบบ AA นี้แหละ จำนวนมากถึง 7,104 เซลล์
มาต่อกันง่ายๆ แบบเป็นแผง โดยมีแผงละ 444 เซลล์ รวม 16 แผง
นอกจากรถแล้ว Tesla ยังผลิตภัณฑ์ชื่อ PowerWall หรือ residential energy storage แบตเตอรี่ใช้งานโดยติดผนังตามชื่อที่เรียก เป็นแบตเตอรี่ที่ดีไซน์ทันสมัย สำหรับสำรองไฟฟ้าในอุตสาหกรรมและบ้านเรือน
อีกผลิตภัณฑ์คือ PowerPack แบตเตอรี่สำหรับสำรองไฟฟ้าขนาดใหญ่ แบตเตอรี่จะถูกติดตั้งในตู้แร็ค เหมือน ใส่ CPU หลายๆ เครื่องในตู้ และสิ้นปีนี้ จะมีการติดตั้ง PowerPack ที่ใหญ่ที่สุดในโลก
เดือนมีนาคม 2017 Elon Musk ได้ทวีตปิดการขาย Lithium-Ion Battery ที่ใหญ่ที่สุดในโลกให้ South Australia เพื่อสำหรับสำรองไฟฟ้า กรณีภัยพิบัติ
เขาทวีตว่า ถ้าติดตั้งไม่เสร็จใน 100 วัน รัฐบาล South Australia จะได้ใช้แบตเตอรี่นี้ฟรีๆ ดีลนี้มีมูลค่า 50 ล้านเหรียญสหรัฐ สำหรับแบตเตอรี่ 129 MWh
ซึ่ง เราจะได้รู้ผลกันภายในเดือนธันวาคมปีนี้ ว่า South Australia จะได้ใช้เครื่องสำรองไฟนี้ ฟรี หรือไม่
นอกจาก Tesla แล้ว
บริษัท CATL ของจีน ประกาศว่าอีกไม่เกิน 3 ปี บริษัทจะมีกำลังผลิตมากกว่า GigaFactory1
จีนไม่ใช่แค่ลงทุนการผลิตแบตเตอรี่ แต่ยังได้เข้าไปมีส่วนตั้งแต่เหมืองผลิต ลิเธียมและ โคบอลต์
บริษัท Tianqui Lithium ได้เข้าไปซื้อหุ้น 2.1% ของ บริษัท Chile’s SQM ของชิลี ซึ่งเป็นผู้ผลิตลิเธียมรายใหญ่สุดของโลก
บริษัท Ganfeng Lithium ได้ซื้อหุ้น 19.9% ใน Argentine Lithium Project ของอาร์เจนติน่า
บริษัท China Molybdenum ได้ลงทุน 2.65 พันล้านเหรียญ เหมืองโคบอลต์ ใน สาธารณรัฐประชาธิปไตย คองโก
เรากำลังเข้าสู่ ยุคแบตเตอรี่เพื่อการเก็บพลังงานไฟฟ้า Energy Storage เหมือนกับที่ เรา มี Data Storage เก็บข้อมูลในระบบ Cloud
และ ลิเธียมไอออน จะเป็น พระเอกของ โลก Energy Storage
มารู้จักพระเอก ลิเธียมกันสักนิด
ลิเธียม เป็นธาตุตัวที่ 3 ในตารางธาตุ โดยเป็นโลหะที่เบาที่สุด และเป็นอิเลคโตรเคมี ที่ทำให้เกิดกระแสไฟฟ้าได้มากสุดต่อหน่วยน้ำหนัก
ในแบตเตอรี่ลิเธียมไออน ขั้วแคโทด จะมี ลิเธียมเป็นส่วนประกอบ 14% และที่เหลือเป็น นิเคิล 73% โคบอลต์ 11% อลูมิเนียม 2% ส่วน ขั้วแอโนด ทำจาก คาร์บอน
ประเทศที่ผลิตลิเธียมได้มากที่สุด คือ ออสเตรเลีย ชิลี อาร์เจนติน่า จีน
ประเทศไหนที่มีมีลิเธียมมากที่สุด คือ โบลีเวีย อาร์เจนติน่า และ ชิลี
แต่เรื่องที่น่าสนใจคือ 10 เดือนที่ผ่านมา ราคาลิเธียม สูงขึ้นถึง 3 เท่าเป็น 20,000 เหรียญสหรัฐต่อตัน
เมื่อเราลดการใช้เชื้อเพลิงน้ำมันลง เราก็ต้องไปใช้ ธาตุอื่นในโลกมากขึ้น เพื่อตอบสนองความต้องการของมนุษย์ และด้วยความต้องการที่มากขึ้น ราคาก็ย่อมขึ้นตาม
ถึงแม้ ลิเธียม จะเป็นพลังงานทางเลือกที่สะอาด แต่ก็มีจำกัด เช่นเดียวกับทุกๆ ธาตุในโลกนี้
ถ้าราคาลิเธียมพุ่งสูงขึ้นมากๆ ก็อาจจะทำให้แบตเตอรี่แพงขึ้น
สุดท้ายแล้ว ถ้าน้ำมันมีราคาถูกกว่าแบตเตอรี่มากๆ ก็น่าคิดว่าคนจะยังเดินหน้าใช้แบตเตอรี่ต่อ หรือ จะกลับมาใช้น้ำมัน กันแน่..
----------------------
<ad> รีไฟแนนซ์ บ้าน คอนโด กับ REFINN ประหยัดเงินได้เป็นล้าน ประหยัดเวลาได้เป็นปี ไม่มีค่าบริการ คลิก 
----------------------
credit
Forbes, Tesla, สารคดี BBC, Clean Disruption by Tony Seba